สแตนดาร์ดชาร์เตอร์ด ชี้โอกาสไทยลงทุนในจีน
กลุ่มสแตนดาร์ดชาร์เตอร์ด ชี้โอกาสทองของกองทุนไทยลงทุนตรงในตลาดจีน หลังจีนเปิดโควตาให้ 5 หมื่นล้านหยวน
19 ม.ค. 2559

โดย...ศุภลักษณ์ เอกกิตติวงษ์
กลุ่มสแตนดาร์ดชาร์เตอร์ด ชี้โอกาสทองของกองทุนไทยลงทุนตรงในตลาดจีน หลังจีนเปิดโควตาให้ 5 หมื่นล้านหยวน
คาร์เมน หลิง รองกรรมการผู้จัดการใหญ่และหัวหน้าสายงาน RMB Solution กลุ่มสแตนดาร์ดชาร์เตอร์ด เปิดเผยว่า การที่ทางการจีนให้ประเทศไทยได้รับการจัดสรรวงเงินเพื่อการลงทุนในหลักทรัพย์ประเทศจีนโดยใช้สกุลเงินหยวนภายใต้โครงการ Renminbi Qualified Foreign Institutional Investor (RQFII) ในวงเงิน 5 หมื่นล้านหยวน หรือประมาณ 2.73 แสนล้านบาท เมื่อวันที่ 17 ธ.ค. 2558 เป็นการเพิ่มโอกาสให้นักลงทุนสถาบันไทยบริหารผลตอบแทนจากการลงทุนและกระจายความเสี่ยงได้อย่างมีประสิทธิภาพมากขึ้น และเป็นการส่งเสริมการใช้เงินหยวนเพื่อรองรับการค้าการลงทุนระหว่างไทยและจีนที่มีแนวโน้มเติบโตขึ้นอย่างต่อเนื่อง
อย่างไรก็ดี มั่นใจว่า โอกาสการลงทุนในจีนมีความน่าสนใจอย่างมาก แม้อัตราการเติบโตทางเศรษฐกิจจีนจะชะลอลง แต่ก็ขยายตัวมากกว่า 6% ขณะที่ผลตอบแทนการลงทุนน่าสนใจ ตลาดตราสารหนี้ผลตอบแทนเฉลี่ย 5-6% ส่วนผลตอบแทนพันธบัตรรัฐบาลจีนอยู่ที่ราว 2% เทียบกับผลตอบแทนพันธบัตรรัฐบาลของประเทศใหญ่อื่นๆ เช่น ญี่ปุ่น ที่อยู่เกือบ 0%
นอกจากนี้ การที่เงินหยวนจะเข้าไปอยู่ในตะกร้าทุนสำรองระหว่างประเทศตั้งแต่เดือน ต.ค.ปีนี้ เป็นสิ่งที่ช่วยสร้างความมั่นใจให้กับผู้ลงทุนว่าตลาดทุนจีนมีแนวโน้มเติบโตอีกมาก สังเกตจากเงินเยนของญี่ปุ่นที่เป็นทุนสำรอง แม้จะมีสัดส่วนน้อยแต่ตลาดทุนญี่ปุ่นมีสัดส่วนนักลงทุนต่างชาติมากกว่าตลาดทุนจีนหลายเท่าตัว ดังนั้นด้วยศักยภาพเศรษฐกิจที่ยังขยายตัว และการที่หยวนเป็นหนึ่งในทุนสำรองระหว่างประเทศ จะทำให้ตลาดทุนจีนมีความดึงดูดนักลงทุนต่างชาติได้ไม่ยาก
ปัจจุบันมีการลงทุนโดยตรงในตลาดหลักทรัพย์จีนมหาศาล โดยตลาดตราสารหนี้ของจีนมีขนาดใหญ่คิดเป็น 48 ล้านล้านหยวน เป็นอันดับ 3 ของโลก รองจากสหรัฐ และญี่ปุ่น โดยมีแนวโน้มการเติบโตต่อเนื่อง เชื่อว่าอีกไม่นานตลาดทุนของจีนจะแซงหน้าญี่ปุ่นได้เร็วๆ นี้
ยุทธเดช ปัทมานนท์ รองกรรมการผู้จัดการใหญ่ สายงานบริหารธุรกรรมทางการเงิน ธนาคารสแตนดาร์ดชาร์เตอร์ด (ไทย) กล่าวว่า เบื้องต้นได้พูดคุยกับบริษัทหลักทรัพย์และผู้จัดการกองทุนในประเทศไทย รวมทั้งบริษัทประกัน เกี่ยวกับโอกาสดังกล่าวแล้ว ซึ่งขณะนี้ยังไม่มีรายใดตัดสินใจเข้าลงทุน เนื่องจากต้องการศึกษาข้อมูลเกี่ยวกับจีนให้รอบด้าน ซึ่งธนาคารได้แนะนำว่า ให้ยื่นใบสมัครก่อน เพราะกระบวนการอนุมัติใช้เวลาถึง 6 เดือน อีกทั้งวงเงินที่ได้รับการจัดสรรจากทางการจีนเป็นแบบมาก่อนได้ก่อน จึงควรรีบใช้สิทธิดังกล่าวก่อนวงเงินจะครบ
สำหรับนโยบายการเงินจีนที่ลดค่าเงินหยวนหลายครั้งทำให้เงินหยวนผันผวนพอสมควรในช่วงที่ผ่านมา เป็นความเสี่ยงของผลตอบแทน ซึ่งผู้จัดการกองทุนต้องให้ข้อมูลแก่ผู้ลงทุนเกี่ยวกับความเสี่ยงดังกล่าว พร้อมทำงานร่วมกับธนาคารในการเลือกประกันความเสี่ยงค่าเงินให้เหมาะสม
อย่างไรก็ตาม การลงทุนย่อมมีความเสี่ยงตามประเภทของการลงทุนอยู่แล้ว ขึ้นอยู่กับกลยุทธ์การลงทุนและผลตอบแทน หากเป็นพันธบัตรรัฐบาลผลตอบแทนน้อยความเสี่ยงต่ำ หรือผลตอบแทนสูงขึ้นตามความเสี่ยงของตราสารหนี้ ดังนั้นผู้จัดการกองทุนต้องมีกลยุทธ์การลงทุนที่ชัดเจนก่อน ซึ่งธนาคารสแตนดาร์ดชาร์เตอร์ดพร้อมที่จะให้คำปรึกษาเกี่ยวกับกฎหมายและการกำกับดูแลของจีนทุกด้าน
ทั้งนี้ ประเทศไทยมีสัดส่วนการค้ากับจีนถึง 12% โดยไทยส่งออกไปจีนเป็นอันดับหนึ่ง มีความเชื่อมโยงกันมาก สมควรที่จะเข้าไปลงทุน โดยเฉพาะอย่างยิ่งประเทศเพื่อนบ้านจะเปิดเสรีการขายกองทุนได้ หากบริษัทหลักทรัพย์ไทยไม่มีแขนขาที่จะลงทุนตลาดใหญ่ของจีนอาจถูกบริษัทหลักทรัพย์ของมาเลเซีย หรือสิงคโปร์ แบ่งตลาดได้ โอกาสนี้จึงสำคัญที่จะเพิ่มศักยภาพในการแข่งขันให้บริษัทหลักทรัพย์ของไทย
ธนาคารสแตนดาร์ดชาร์เตอร์ด เป็นธนาคารต่างชาติแห่งเดียวในจีนที่ได้รับอนุญาตสำหรับการดำเนินงานแบบครบวงจรเพื่อรองรับนักลงทุนที่ต้องการเข้าถึงตลาดตราสารหนี้ของจีน โดยเริ่มต้นตั้งแต่กระบวนการยื่นใบสมัคร การเชื่อมโยงลูกค้ากับแนวคิดการลงทุนที่ปฏิบัติได้จริง ประสานงานด้านการซื้อขายและชำระราคาหลักทรัพย์ ตลอดจนการบริหารจัดการโควตาในแต่ละวัน ขณะที่ธนาคารสแตนดาร์ดชาร์เตอร์ด (ไทย) พร้อมเป็นที่ปรึกษาให้แก่นักลงทุนของไทย